Document ID: 31981L0645

Οδηγία του Συμβουλίου
της 20ής Ιουλίου 1981
περί του κοινοτικού καταλόγου των μειονεκτικών γεωργικών περιοχών κατά την έννοια της οδηγίας 75/268/ΕΟΚ (Ελλάς)
(81/645/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
τη συνθήκη περί ιδρύσεως της Ευρωπαϊκής Οικονομικής Κοινότητος,
την οδηγία 75/268/ΕΟΚ του Συμβουλίου της 28ης Απριλίου 1975 περί της ορεινής γεωργίας και της γεωργίας σε ορισμένες μειονεκτικές περιοχές [1], όπως τροποποιήθηκε τελευταία από την οδηγία 80/666/ΕΟΚ [2], και ιδίως το άρθρο 2 παράγραφος 2,
την πρόταση της Επιτροπής,
τη γνώμη του Ευρωπαϊκού Κοινοβουλίου [3],
τη γνώμη της Οικονομικής και Κοινωνικής Επιτροπής [4],
Εκτιμώντας:
ότι η κυβέρνηση της Ελληνικής Δημοκρατίας ανακοίνωσε στην Επιτροπή, σύμφωνα με το άρθρο 2 παράγραφος 1 της οδηγίας 75/268/ΕΟΚ, 102 περιοχές που μπορούν να περιληφθούν στον κοινοτικό κατάλογο των μειονεκτικών γεωργικών περιοχών, καθώς και πληροφορίες σχετικά με τα χαρακτηριστικά των περιοχών αυτών·
ότι έχει ληφθεί ως ένδειξη των πολύ δυσχερών κλιματικών συνθηκών, που αναφέρονται στο άρθρο 3 παράγραφος 3 πρώτη περίπτωση της οδηγίας 75/268/ΕΟΚ, ελάχιστο υψόμετρο 800 μέτρων·
ότι οι απότομες κλίσεις, που αναφέρονται στο άρθρο 3 παράγραφος 3 δεύτερη περίπτωση της οδηγίας 75/268/ΕΟΚ, ορίζονται τουλάχιστον σε 20 %·
ότι εφ' όσον υπάρχει συνδυασμός των δύο προαναφερόμενων παραγόντων, κατά την έννοια του άρθρου 3 παράγραφος 3 τρίτη περίπτωση της οδηγίας 75/268/ΕΟΚ, έχει ληφθεί υπόψη ελάχιστο υψόμετρο 600 μέτρων και συγχρόνως κλίση τουλάχιστον 16 %·
ότι κατά κανόνα, τουλάχιστον το 80 % της εκτάσεως της κοινότητος πρέπει να ανταποκρίνεται σε ένα ή περισσότερα από τα χαρακτηριστικά αυτά· ότι το ποσοστό αυτό μπορεί να μειωθεί, το περισσότερο, μέχρι 50 % σε εξαιρετικές περιπτώσεις, εφ' όσον δηλαδή πρόκειται για τις κοινότητες που βρίσκονται στην ίδια ορεινή διαμόρφωση, όπου οι κλιματικές και τοπογραφικές συνθήκες είναι ίδιες και τα επίπεδα αποδόσεως και εισοδήματος αρκετά χαμηλά·
ότι ως χαρακτηριστικά των περιορισμένης παραγωγικότητας των εδαφών που αναφέρονται στο άρθρο 3 παράγραφος 4 σημείο α της οδηγίας 75/268/ΕΟΚ λαμβάνονται υπόψη ένα επίπεδο αποδόσεως που δεν ξεπερνά το 80 % του εθνικού μέσου όρου και επί πλέον μια αναλογία πτωχών βοσκοτόπων τουλάχιστον 30 % της ωφέλιμης γεωργικής επιφάνειας·
ότι τα οικονομικά αποτελέσματα που είναι σημαντικά κατώτερα από τον μέσο όρο που αναφέρεται στο άρθρο 3 παράγραφος 4 σημείο β της οδηγίας 75/268/ΕΟΚ χαρακτηρίζονται από εισόδημα εκμεταλλεύσεως κατά μονάδα εργασίας που δεν υπερβαίνει το 80 % του εθνικού μέσου όρου·
ότι οι δείκτες που λαμβάνονται υπόψη σχετικά με τη μικρή πυκνότητα ή τη μείωση του πληθυσμού που αναφέρονται στο άρθρο 3 παράγραφος 4 σημείο γ της οδηγίας 75/268/ΕΟΚ είναι οι εξής: πυκνότητα πληθυσμού ανά χμ2 όχι περισσότερο από 30 κατοίκους (η πυκνότητα πληθυσμού ανέρχεται κατά εθνικό μέσο όρο σε 72 κατοίκους ανά χμ2) ή ετήσια μείωση πληθυσμού τουλάχιστον 2 %· ότι επί πλέον το ποσοστό του ενεργού πληθυσμού στη γεωργία πρέπει να ανέρχεται τουλάχιστον σε 50 % του συνόλου του ενεργού πληθυσμού·
ότι για να καθοριστούν οι περιοχές που επηρεάζονται από ειδικά μειονεκτήματα, οι οποίες μπορούν να εξοιμοιωθούν με τις μειονεκτικές περιοχές και οι οποίες αναφέρονται στο άρθρο 3 παράγραφος 5 της οδηγίας 75/268/ΕΟΚ, λαμβάνονται υπόψη αφ' ενός η ύπαρξη των μη ευνοϊκών φυσικών συνθηκών, που εκδηλώνεται με τα χαμηλά επίπεδα αποδόσεως και εισοδημάτων, και αφ' ετέρου η ύπαρξη των δυσχερειών που προκύπτουν από τη μεθοριακή ή τη νησιωτική τους θέση· ότι επί πλέον η συνολική έκταση των περιοχών αυτών δεν υπερβαίνει το 2,5 % της συνολικής εκτάσεως της Ελλάδος·
ότι η φύση και το επίπεδο των προαναφερθέντων δεικτών, που έχουν ληφθεί υπόψη από την κυβέρνηση της Ελληνικής Δημοκρατίας για τον προσδιορισμό του τύπου των περιοχών που έχουν ανακοινωθεί στην Επιτροπή, ανταποκρίνονται αντίστοιχα στα χαρακτηριστικά των ορεινών περιοχών, των μειονεκτικών περιοχών και των περιοχών που επηρεάζονται από ειδικά μειονεκτήματα, όπως αναφέρονται στο άρθρο 3 παράγραφοι 3, 4 και 5 της οδηγίας 75/268/ΕΟΚ·
ότι η ανακοίνωση της Ελληνικής Δημοκρατίας δεν δείχνει ποιά είναι η υπάρχουσα κατάσταση των περιοχών αυτών από την άποψη της υποδομής που αναφέρεται στο άρθρο 3 παράγραφος 2 της οδηγίας 75/268/ΕΟΚ· ότι φαίνεται πως η υποδομή αυτή δεν είναι πάντοτε επαρκής· ότι εξάλλου, η έλλειψη στοιχείων για τα τρέχοντα και υπό μελέτη προγράμματα δεν επιτρέπει τον καθορισμό των προθεσμιών κατά τις οποίες θα επιτευχθεί ουσιαστική βελτίωση της καταστάσεως αυτής· ότι κρίνεται εν τούτοις σκόπιμο να εγγραφούν οι εν λόγω περιοχές στον κοινοτικό κατάλογο των μειονεκτικών γεωργικών περιοχών, με την προϋπόθεση ότι η κυβέρνηση της Ελληνικής Δημοκρατίας θα υποβάλει προσεχώς στην Επιτροπή λεπτομερή ανακοίνωση για το θέμα αυτό,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Οι ευρισκόμενες στο έδαφος της Ελληνικής Δημοκρατίας περιοχές που περιλαμβάνονται στο παράρτημα αποτελούν μέρος του κοινοτικού καταλόγου των μειονεκτικών γεωργικών περιοχών κατά την έννοια του άρθρου 3 παράγραφοι 3, 4 και 5 της οδηγίας 75/268/ΕΟΚ.
Άρθρο 2
Η Ελληνική Δημοκρατία θα απευθύνει στην Επιτροπή, σε διάστημα ενός έτους από την έκδοση της παρούσας οδηγίας, λεπτομερή ανακοίνωση αναφέροντας τις προθεσμίες μέσα στις οποίες τα μέτρα ουσιαστικής βελτιώσεως της υποδομής θα έχουν αποτελέσματα στις περιοχές που αναφέρονται στο άρθρο 1.
Άρθρο 3
Η παρούσα οδηγία απευθύνεται στην Ελληνική Δημοκρατία.
Έγινε στις Βρυξέλλες, στις 20 Ιουλίου 1981.

Labels: 18
6